ອະດີດ ເອກອັກຄະລັດຖະທູດ Raphel ພວມຖືກສືບສວນ ໂດຍ FBI
ໜັງສືພິມ​ Washington Post ​​ລາຍ​ງານ​ ໃນວັນ​ພະຫັດວານ​ນີ້ວ່າ ​ບັນດາ​ເຈົ້າໜ້າ​ທີ່ ​ໄດ້​ເຂົ້າກວດ​ຄົ້ນ​ເຮືອນ​ ຂອງ​ ທ່ານນາງ Raphel ທີ່ວໍ​ຊິຕັນ ​ໃນ​ເດືອນ​ແລ້ວ​ນີ້.
ບັນດາເຈົ້າໜ້າທີ່ສະຫະລັດ ກຳລັງສືບສວນສອບສວນ ອະດີດ ເອກອັກຄະລັດຖະທູດ ອາເມຣິກັນຄົນນຶ່ງ ທີ່ໄດ້ໃຫ້ຄຳແນະນຳ ຕໍ່ກະຊວງການຕ່າງປະເທດ ໃນດ້ານການຊ່ອຍເຫຼືອທາງພົນ ລະເຮືອນ ແກ່ປາກິສຖານ ມາຈົນຮອດເດືອນແລ້ວນີ້ ໜັງສືພິມ Washington Post ໄດ້ລາຍງານເປັນເທື່ອທຳອິດໃນ ວັນພະຫັດວານນີ້ ວ່າ ບັນດາເຈົ້າໜ້າທີ່ໄດ້ເຂົ້າກວດຄົ້ນເຮືອນຂອງ ທ່ານ ນາງ Robin Raphel ທີ່ວໍຊິຕັນເມື່ອເດືອນແລ້ວນີ້ ອິງຕາມ ໜັງສືພິມດັ່ງກ່າວນີ້ແລ້ວ ອົງການສັນຕິບານກາງຫຼື FBI ຂອງ ສະຫະລັດກຳລັງ ທຳການສືບສວນຕ້ານການຈາລະກຳສືບລັບ ຕໍ່ ນັກການທູດອາຊີບ ໄວ 67 ປີ ທ່ານນີ້ຢູ່ ບັນດາເຈົ້າໜ້າທີ່ ກະຊວງການຕ່າງປະເທດສະຫະລັດ ໃຫ້ການຢືນຢັນວ່າ ການອະນຸມັດ ໃນດ້ານຄວາມປອດໄພຂອງທ່ານນາງ Raphel ໄດ້ຖືກຖອດຖອນ ໃນເດືອນຕຸລາຜ່ານມາ ຊຶ່ງໄດ້ສິ້ນສຸດສັນຍາວ່າຈ້າງ ທີ່ ທ່ານນາງ ໄດ້ມີກັບພະແນກການຕ່າງໆຂອງລັດຖະບານ ເພື່ອໃຫ້ຄຳແນະນຳກ່ຽວກັບການຊ່ອຍເຫຼືອທາງພົນລະເຮືອນແກ່ປາກິສຖານນັ້ນ ທ່ານນາງ Raphel ໄດ້ຮັບໜ້າທີ່ເປັນເອກອັກຄະລັດຖະທູດປະຈຳຕູນີເຊຍ ແຕ່ປີ 1997 ຫາປີ 2000 ແລະ ໄດ້ຮັບໜ້າທີ່ເປັນລັດຖະມົນຕີຊ່ວຍວ່າການ ກະຊວງຕ່າງປະເທດ ຮັບ ຜິດຊອບກ່ຽວກັບກິດຈະການ ເອເຊຍໃຕ້ ແລະເອເຊຍກາງ ພາຍໃຕ້ລັດຖະບານຂອງ ອະດີດປະທານາທິບໍດີ Bill Clinton ທ່ານນາງໄດ້ອອກກິນເບ້ຍບຳນານຈາກຄະນະ ນັກການທູດ ໃນປີ 2005 ຫຼັງຈາກໄດ້ຮັບໜ້າທີ່ມາ 30 ປີ ແລະ ໄດ້ເຮັດວຽກເປັນພະນັກງານ ສັນຍາຈ້າງ ກັບສະຖາທູດສະຫະລັດ ໃນ ນະຄອນຫຼວງ ອິສລາມາບັດ ປະເທດປາກິສຖານ ໃນປີ 2009 ເມື່ອບໍ່ດົນມານີ້ ທ່ານນາງ Raphel ໄດ້ເຮັດວຽກໃນວໍຊິງຕັນ ຢູ່ຫ້ອງວ່າການ ຜູ້ຕາງໜ້າ ພິເສດສະຫະລັດ ປະຈຳອັຟການິສຖານ ແລະ ປາກິສຖານ ຂອງກະຊວງການຕ່າງ ປະເທດສະຫະລັດ